Local: Shvetsiya Gotland orolida "Rossiyadan bildirilayotgan tahdid" tufayli qo‘shinlar joylashtirdi

Shvetsiya Boltiq dengizida joylashgan Gotland orolida doimiy asosda qo‘shinlar joylashtirdi. Mamlakat bunday qadamga go‘yoki Rossiya tomonidan bildirilayotgan yuqori darajadagi tahdid tufayli borgan, deb xabar bermoqda Local nashri. Nashrning shved gazetalaridan biri Dagens Nyheter‘ga iqtibos keltirgan holda ta'kidlashicha, Shvetsiya hukumati bu tahdidlar va uning xarakterini "mutlaqo maxfiy" belgisi ostida yashirgan.
Maqolada ta'kidlanishicha, bu yilning yozidan Shvetsiya qurolli kuchlari bosh qo‘mondoni Mikael Byuden va mudofaa vaziri Peter Xultkvist "mamlakat uchun xavfsizlik borasida vaziyat yomonlashayotganini" ayta boshlashgan.

 

Bundan tashqari, qurolli kuchlar rahbariyati qo‘shinlarning jangovor tayyorgarligini "qo‘qqisdan" tekshirishga qaror qilgan. Bunda 150 askar Shvetsiyaning markaziy shaharlaridan biridan mamlakatning sharqiy sohillarida joylashgan Gotland oroliga tashlangan. 14 sentabrda bosh qo‘mondon harbiylarga orolda qolishni buyurgan va shu tariqa 2017 yil oxirida amalga oshirilmoqchi bo‘lgan qadamni muddatdan oldin amalga oshirgan.